SKRIFTLIG FORESPØRGSEL E-0367/02

af Jan Mulder (ELDR) til Kommissionen

(14. februar 2002)

Om: Rapport om pelsdyrs velfærd

Den 12. og 13. december 2001 offentliggjorde Den Videnskabelige Komité for Dyrs Sundhed og Velfærd en rapport om velfærd hos dyr, der holdes med henblik på produktion af pels.

I en artikel for nylig i den nederlandske presse (Agrarisch Dagblad af 30. januar 2002) påstås det, at konklusioner fra forskere i arbejdsgruppen er blevet stærkt ændrede af ovennævnte komité. De Jonge, forsker og medlem af arbejdsgruppen, der har forberedt rapporten, påstår i nævnte artikel, at positive iagttagelser om minks velfærd er blevet fjernet fra rapporten.

1. Kan Kommissionen bekræfte, at ovennævnte videnskabelige komité har ændret rapporten på dette område?

2. I bekræftende fald, kan Kommissionen oplyse, hvilke overvejelser der har medført denne ændring?

3. Er Kommissionen af den opfattelse, at den nuværende rapport giver et korrekt billede af pelsdyrs velfærd i EU?

4. Drager Kommissionen visse konklusioner af rapporten med henblik på, hvilken europæisk politik der skal føres på dette område?

Samlet svarafgivet på Kommissionens vegne af David Byrnepå skriftlige forespørgsler E-0285/02 og E-0367/02

(20. marts 2002)

Det Videnskabelige Udvalg for Dyrs Sundhed og Velfærd er en af de otte komitéer, som blev nedsat ved Kommissionens afgørelse 97/579/EF af 23. juli 1997 om oprettelse af videnskabelige komitéer

inden for forbrugersundhed og levnedsmiddelsikkerhed(1), og giver uafhængig videnskabelig rådgivning som en del af risikoevalueringen med hensyn til potentielle risici for folkesundheden, dyrs sundhed, dyrevelfærd, osv. Det er Kommissionens politik, at man ikke blander sig i denne proces for at sikre, at offentligheden har tillid til, at risikoevalueringen fortsat sker åbent og uafhængigt.

Udvalgets underudvalg om dyrevelfærd nedsatte en arbejdsgruppe med mandat til udarbejdelse af en rapport om pelsdyrs velfærd, som skulle fremlægges for underudvalget. Det blev gjort klart for arbejdsgruppen, som fastlagt i Kommissionens afgørelse, at det ville være underudvalgets ansvar at udarbejde og vedtage et udkast til en udtalelse med en endelig vedtagelse af udtalelsen i udvalget efter en gennemgang og eventuelle ændringer. Denne procedure blev fulgt. Efter en indgående gennemgang af arbejdsgruppens rapport vedtog underudvalget et udkast til en udtalelse den 26. november 2001 med en endelig vedtagelse i udvalget den 12. og 13. december 2001. Kommissionen er tilfreds med, at bestemmelserne i afgørelsen om oprettelse af videnskabelige komitéer og arbejdet i disse blev overholdt.

Efter vedtagelsen af udtalelsen sendte et medlem af arbejdsgruppen på vegne af seks ud af de otte medlemmer et brev til Kommissionen og Det Videnskabelige Udvalg for Dyrs Sundhed og Velfærd. De synspunkter, der var givet udtryk for i brevet, blev drøftet på mødet i underudvalget om dyrs velfærd den 21. januar 2002 og på mødet i Det Videnskabelige Udvalg den 5. februar 2002. Udvalget besluttede at svare medlemmerne af arbejdsgruppen og at offentliggøre en berigtigelse(2) på Internettet med de ændringer, som udvalget accepterede.

Kommissionen forbeholder sig ret til at tage den endelige afgørelse om den rette opfølgningsaktion. Dette er i overensstemmelse med princippet om, at mens den videnskabelige risikoevaluering skal udføres uafhængigt og i åbenhed, er risikostyringen et spørgsmål for Kommissionen og de andre fællesskabsinstitutioner. I spørgsmålet om pelsdyropdræt vil Kommissionen derfor beslutte, om det eventuelt er nødvendigt med en opfølgende aktion og vil i overensstemmelse hermed fremlægge forslag over for medlemsstaterne og/eller Europa-Parlamentet. Der vil i denne proces blive taget hensyn til udtalelsen fra Det Videnskabelige Udvalg for Dyrs Sundhed og Velfærd.

(1) EFT L 237 af 28.8.1997.

(2) http://europa.eu.int/comm/food/fs/sc/scah/outcome_en.html

opinions.